**200 χρόνια από τη ελληνική επανάσταση του 1821:**

**Αποθετήριο Δράσεων Σχολικών Μονάδων της Πελοποννήσου**

**1. Προβληματισμός και Στοχοθεσία**

**1.1.** Στόχος του έργου είναι η δημιουργία ενός δόκιμου **μοντέλου παρουσίασης μίας εκπαιδευτικής δραστηριότητας** μέσω προτύπου (template)**, ώστε οι εκπαιδευτικοί να επικοινωνούν** μεταξύ τους αλλά και με την Κοινωνία **τις Εκπαιδευτικές Δραστηριότητες των Σχολείων**.

Στο μοντέλο αυτό αντιμετωπίζονται τα συνήθη προβλήματα που η εμπειρία έχει αναδείξει, όπως:

**α.** να είναι **ευσύνοπτη και συστηματική καταγραφή** δραστηριοτήτων, που δεν θα κουράζει και θα πληροφορεί ουσιαστικά τον ενδιαφερόμενο για τη δραστηριότητα,

**β.** να δίνει όλα τα απαραίτητα στοιχεία και βοήθεια, ώστε ο αναγνώστης να μπορεί **να επαναλάβει στοιχεία** της δραστηριότητας ή και ολόκληρη τη δραστηριότητα σύμφωνα με τις δικές τους ανάγκες,

**γ.** **να μην εκτίθενται πρόσωπα και σώματα,** τα οποία αφενός δεν ωφελούν και αποσυντονίζουν την πληροφορία στρέφοντας την προσοχή σε πρόσωπα και όχι γεγονότα, αφετέρου θέτουν εκ των πραγμάτων σε κίνδυνο τους εκτιθέμενους και τα προσωπικά τους δεδομένα, καθώς οι εξελίξεις στην τεχνολογία για το μέλλον συχνά δεν μπορούν να καλυφθούν από τα τρέχοντα κανονιστικά πλαίσια, όσο αυστηρά κι αν είναι αυτά,

**δ.** να θέτει ένα σαφές πλαίσιο προστασίας **κάθε πνευματικής ιδιοκτησίας,** αλλά κυρίως να εστιάζει στην παραγωγή πρωτογενούς υλικό, το οποίο κι αυτό θα είναι προστατευμένο ως πνευματικό έργο των εκπαιδευτικών και κάθε εμπλεκομένου,

**ε.** να αποτελεί **μέσο διασύνδεσης** με τους ιστοτόπους και το αναρτημένο υλικό των σχολικών μονάδων, με μια δόκιμη μορφή «πύλης» διασύνδεσης των διαδικτυακών δραστηριοτήτων,

**στ.** να αποτελεί μια πρόταση στο **κενό ύπαρξης σεναρίων σχολικών δραστηριοτήτων**, καθώς ενώ τόσα χρόνια υπάρχουν τα «Σχέδια Υποβολής Προγραμμάτων», δεν έχει γίνει μια εμπεριστατωμένη ένταξή τους σε ένα πλαίσιο όπως αυτό των προσωπικών έργων των μαθητών και των διδακτικών σεναρίων,

**ζ.** **να κινητοποιήσει** τις σχολικές μονάδες και τους εκπαιδευτικούς προς ένα δοκιμασμένο μοντέλο διοργάνωσης των δραστηριοτήτων τους που θα αποτελέσει κίνητρο για περισσότερες και ποιοτικότερες δραστηριότητες.

**2. Οργανόγραμμα**

**2.1.** Το έργο μπορεί να είναι και στην πράξη ένα **υπόδειγμα συνεργασίας των παιδαγωγικών** και των **διοικητικών δομών**, όπως είναι το ΠΕΚΕΣ, η Περιφερειακή Διεύθυνση Εκπαίδευση και οι Διευθύνσεις Εκπαίδευσης, με διακριτούς και εύλογους ρόλους.

**2.2.** Η Περιφερειακή Διεύθυνση Εκπαίδευσης υποστηρίζει οργανωτικά και διοικητικά το έργο, το ΠΕΚΕΣ υποστηρίζει παιδαγωγικά και εκπαιδευτικά το έργο, ενώ οι Διευθύνσεις Εκπαίδευσης μεριμνούν προσαρμόζοντας στις ανάγκες της κάθε Διεύθυνσης τον τρόπο που στηρίζουν το έργο.

**2.3.** Θα πρέπει να διασφαλιστεί ότι το οργανόγραμμα θα είναι **ανοιχτό** και **θα αναπροσαρμόζεται** ανάλογα με τις ανάγκες υποστήριξης του υλικού, ώστε να υπάρχει το αίσθημα της καθ’ ύλης αρμοδιότητας που δεν υπερβαίνει και δεν εξουθενώνει τις δυνατότητες που υπάρχουν από κάθε συμμετέχοντα.

**3. Φιλοσοφία**

**3.1.** Με βάση τους προβληματισμούς που οδήγησαν στη στοχοθεσία, όπως προαναφέρθηκαν, μπορούν συνοπτικά να τεθούν οι βάσεις της φιλοσοφίας του έργου και να εκφραστούν με συγκεκριμένες δράσεις:

**α.** Οι εκπαιδευτικοί θα πρέπει να εξοικειωθούν με ένα **συγκεκριμένο πρότυπο (template) καταγραφής** της δραστηριότητας, ενός «σεναρίου εκπαιδευτικής δραστηριότητας», που θα προβλέπει με σαφήνεια εκτάσεις κειμένων, τύπους και περιεχόμενο φωτογραφιών και διάταξη. Κάθε υλικό πέραν αυτού, εφ’ όσον υπάρχει σε άλλους εξυπηρετητές (servers) π.χ. σε ιστοτόπους/ιστολόγια των σχολικών μονάδων, θα συνδέεται με συνδέσμους στα πρότυπα της καταγραφής πηγών και βιβλιογραφίας μιας εργασίας.

**β.** Σταθερή προτεραιότητα της καταγραφής θα πρέπει να είναι ο **αφαιρετικός,** **πληροφοριακός χαρακτήρας** της καταγραφής που θα επιτρέπει στον αναγνώστη να μεταφέρει την πληροφορία στο δικό του σχολείο. Αυτό το στοιχείο του «οδηγού διοργάνωσης σχολικής δραστηριότητας», τον γνωρίζουμε ήδη από τα σχέδια μαθήματος και τα διδακτικά σενάρια που εμμέσως είναι «οδηγοί», διοργάνωσης μαθημάτων.

**γ.** Αποφυγή κάθε έκθεσης ανθρώπινου σώματος ή μέρους σώματος, **σεβασμό των προσωπικών δεδομένων των υποκειμένων** και παράλληλη ενθάρρυνση φωτογράφησης υλικών, διαδικασιών κατασκευής, σχεδιαγραμμάτων, σχεδίων εργασίας, αντικειμένων, συνολικών πλάνων σκηνής ή χώρου «από μακριά», τοπίων, διατάξεων αντικειμένων, σκηνών, προαύλιων χώρων κ.λπ.

**δ.** Απαρέγκλιτα πλαίσια διασφάλισης των **πνευματικών δικαιωμάτων**, που σημαίνει:

**1.** Σε περίπτωση αναφοράς κειμένων, τήρηση του τρόπου εισαγωγής βιβλιογραφίας σε επιστημονικές εργασίες,

**2.** Σε περίπτωση χρήσης διαδικτυακού υλικού χρήση παραπομπών (υπερσυνδέσμων) και όχι ενσωμάτωσης του υλικού.

**3.** Ενθάρρυνση για δημιουργία πρωτογενούς υλικού (κειμένων, εικόνων, βίντεο, ηχητικών, οπτικών και οπτικοακουστικών έργων), με παράλληλη ρητή αναφορά πως το αναρτώμενο υλικό προστατεύεται με πνευματικά δικαιώματα «copyright» καθώς και τις ισχύουσες νομοθεσίες ως προς τη χρήση του Αποθετηρίου.

**4.** Επισημαίνεται ότι πολυμεσικό **υλικό** (π.χ. εικόνα, ήχος, μουσική, βίντεο) **άλλων δημιουργών που βρίσκεται αναρτημένο στο Διαδίκτυο** και τυχόν έχει χρησιμοποιηθεί για την εκπαιδευτική δραστηριότητα, ανήκει στους δημιουργούς και **χρειάζεται κατάλληλη άδεια χρήσης για να αναρτηθεί εκ νέου από τις σχολικές μονάδες**.

**5.** Τήρηση όλων των διαδικασιών ταυτοποίησης της εργασίας (ISSN, πιθανό ISBN, οι επιμελητές λογίζονται ως επιμελητές έργου και οι συμμετέχοντες/ουσες εκπαιδευτικοί ως συγγραφείς, με έκδοση βεβαιώσεων προς όλους τους εμπλεκόμενους).

**6.** Μόνιμη έκφραση κανόνων «copyright», και ευθύνης του συγγραφέα για περιπτώσεις παράβασης των παραπάνω, όπως γίνεται στις επιστημονικές εκδόσεις.

**7.** Αποφυγή περιττών και μη θεμιτών στοιχείων, όπως εμπορικά σήματα, αναφορές σε συγκεκριμένα προϊόντα, προβολή στοιχείων που δεν έχουν σχέση κ.λπ.

**8.** Μέσα από όλα τα παραπάνω δημιουργείται κουλτούρα σεβασμού των πνευματικών δικαιωμάτων που θα είναι πολλαπλά χρήσιμη για την παραγωγή και διάδοση πνευματικού έργου από τις σχολικές μονάδες.

**ε.** Ένταξη των **σταθερών υπερσυνδέσμων** που θα παραπέμπουν στους ιστοτόπους των σχολικών μονάδων μέσα στο πρότυπο (template) της εκπαιδευτικής δραστηριότητας αποθετηρίου και αίτημα προς τις σχολικές μονάδες να διατηρούν σταθερούς τους συνδέσμους αυτούς (στους ιστοτόπους των σχολικών μονάδων) έτσι ώστε να αποφευχθεί μελλοντικά το φαινόμενο ανενεργών συνδέσμων (broken links).

**στ.** Προοπτική διοργάνωσης της δραστηριότητας ως έρευνας δράσης (action research) των συμμετεχόντων που ενδεχομένως θα οδηγήσει σε επιστημονική δημοσίευση σχετικά με τη δημιουργία «σεναρίων εκπαιδευτικών δραστηριοτήτων». Παράλληλα η δραστηριότητα δημιουργίας «σεναρίων εκπαιδευτικών δραστηριοτήτων» θα μπορέσει να αξιοποιηθεί είτε στην καθημερινότητα είτε στη γενικότερη λειτουργία «πανδεκτών» (μια πιο καλαίσθητη λέξη για την έκφραση του «αποθετηρίου») στο μέλλον και για άλλες αιτιολογίες.

**ζ.** Μέσα από την εμπλοκή όλων, το έργο θα αποτελέσει μια νέα μορφή κινητοποίησης των σχολικών μονάδων για παιδαγωγικές και εκπαιδευτικές δράσεις.

**4. Υλοποίηση και Οργάνωση**

**4.1.** Ανακοίνωση πρόσκλησης προς Εκπαιδευτικούς και Σχολικές Μονάδες

**4.2.** Πιθανή περισσότερη επεξήγηση και επικοινωνία για πληροφόρηση στους εμπλεκόμενους των φορέων (ΠΕΚΕΣ, ΠΔΕ, ΔΠΕ, ΔΔΕ).

**4.3**. Προσωπική εμπλοκή και ενθάρρυνση από τους οργανωτικά εμπλεκόμενους (ΠΕΚΕΣ, ΠΔΕ, ΔΠΕ, ΔΔΕ) προς τους Εκπαιδευτικούς και τις Σχολικές Μονάδες, στο πλαίσιο των αρμοδιοτήτων τους.

**4.4.** Συλλογή στοιχείων σε έγγραφο doc με χρήση προτύπου (template). Η τελική μορφή του εγγράφου θα μπορεί να μεταφερθεί «με μια κίνηση» (αντιγραφή – επικόλληση) στη σελίδα του Αποθετηρίου «blog» (άρθρο) της εφαρμογής «wordpress», αφού προηγουμένως ελεγχθεί ότι πληροί τις προϋποθέσεις του έργου.

**4.5.** Κοινή θέαση των σεναρίων σε μορφή doc (π.χ. με google drive) και επιμέλεια από την Οργανωτική Επιτροπή (με διαμοιρασμό βάση ορθολογικών κριτηρίων όπως φόρτος εργασίας, αρμοδιότητα λόγω θεματικής, γεωγραφική κατανομή).

**4.6.** Ανάρτηση (ISSN).

**4.7.** Πιθανή παράλληλη συγχώνευση σε pdf για ηλεκτρονική έκδοση (ISBN, ebook).

**4.8.** Παρατήρηση με έρευνα δράσης (action research) ή άλλη μεθοδολογία, της δραστηριότητας δόμησης των «σεναρίων εκπαιδευτικών δραστηριοτήτων» και βελτιώσεις στα επόμενα βήματα (χωρίς αναδρομικές διορθώσεις) με αναθεώρηση του μοντέλου, προκειμένου να έχουμε το βέλτιστο αποτέλεσμα.

**4.9.** Διαδικτυακή παρουσίαση του έργου όταν ολοκληρωθεί μια φάση, αποτίμηση και προσφορά προς την εκπαιδευτική και διαδικτυακή κοινότητα.

**5. Προσδοκώμενα αποτελέσματα, οφέλη και προοπτικές**

**5.1.** Ιστότοπος με τη μορφή διαδικτυακής ηλεκτρονικής έκδοσης (ISSN)

**5.2.** Καλή Πρακτική σε επίπεδο δομών.

**5.3.** Παραγωγή Συγγραφικού Έργου και έργου Επιμελητείας.

**5.4.** Αποτελέσματα Επιστημονικής Έρευνας επί των «Σεναρίων εκπαιδευτικών Δραστηριοτήτων.

**5.5.** Διαδικασίες γενικής αυτο-επιμόρφωσης των Εκπαιδευτικών που θα εμπλακούν.

**5.6.** Αυτοεπιμόρφωση σε θέματα Πνευματικών Δικαιωμάτων μέσα από την εμπλοκή των συμμετεχόντων, με περεταίρω οφέλη στο λειτούργημά τους.

**5.7.**Αυτοεπιμόρφωση σε θέματα οργάνωσης φωτογραφικού – οπτικού υλικού μέσα από την εμπλοκή των συμμετεχόντων, με περεταίρω οφέλη στο λειτούργημά τους.

**5.8.** Αυτοεπιμόρφωση σε θέματα Συγγραφής σχεδίων μαθήματος και εκπαιδευτικών σεναρίων (συγγενικές μορφές έκφρασης λόγου) μέσα από την εμπλοκή των συμμετεχόντων, με περεταίρω οφέλη στο λειτούργημά τους.

**5.9.** Πιθανή έκδοση ebook (ISBN).

**5.10.** Παραγωγή γνώσης από την έρευνα των σχολείων.

**5.11.** Παραγωγή ποιοτικού ηλεκτρονικού υλικού (στους ιστοτόπους των σχολείων), εφόσον τηρεί τις προδιαγραφές πνευματικών δικαιωμάτων και πρωτοτυπίας.

**5.12.** Δυνατότητα παραγωγής διαδικτυακής επιμόρφωσης εκπαιδευτικών με ενδεικτικό θέμα την «Η παραγωγή πνευματικού έργου στην Εκπαίδευση: Πράξη και χρήσιμη Θεωρία», για το έργο (οπότε όλα τα θέματα αυτοεπιμόρφωσης μπορούν να γίνουν και θέματα επιμόρφωσης).